ঢুল বাজে ডাগর বাজে জয়াদি জুকার ।  মালা গাথে কুলের নারী মঙ্গল আচার ।।  এমন কালে দৈবেতে করিল কোন কাম ।  পাপেতে ডুবাইল নাগর চৈদ্দ পুরুষের নাম ।।  কি হইল কি হইল কথা নানান জনে কয় ।  এই যে লোকের কথা প্রত্বয় না হয় ।।  পুরীতে জুড়িয়া উঠে কান্দনের রোল ।  জাতিনাশ দেখ্যা  ঠাকুর হইল উতরুল ।।  কপালের দোষ, দোষ নহে বিধাতার ।  যে লেখা লেখ্যাছে বিধি কপালে আমার ।।  মুনির হইল মতিভ্রম হাতীর খসে পা ।  ঘাটে আস্যা বিনা ঝড়ে ডুবে সাধুর না ।।  পাড়া পড়সি কয়, ঠাকুর কইতে না জুয়ায় ।  কি দিব কন্যার বিয়া, ঘটল বিষম দায় ।।  অনাচার কৈল জামাই অতি দুরাচার ।  যবনী করিয়া বিয়া জাতি কৈল মার ।।